**Control la vamă**

*Bragagiu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Trecui țara-ntunecării

Cât nu este ea de largă

Și în ușa Primăverii

Bat cu inima întreagă.

Întrebat am fost la vamă:

„Care-i țelul de venire?”

„Sunt bolnav mereu de teamă

Și-aș vrea leacul cu Iubire.”

Repetară iar cuvântul:

„Să ai, știi, ce nu se poate?”

„Lepăd frigul cu argintul

Și cojoacele bogate.”

„Cineva la noi te-așteaptă?”

„Nu prea cred, că-s strâns de vreme,

Firea mea neînțeleaptă

Se topește și tot geme.”

„Crezi că ți-e dorința bună:

Căci la noi te poți a pierde!”

„Las cununa mea de Lună

Pentru-un gât de aer verde..”

„Și nu ai frică de moarte?”

„Nu-s nebun și-mi este groază.

Dar măcar pe-o clipă-a-mparte

Vreau privirea mea c-o rază!”

„Începutul, vezi, e-n moină...”

„Însă-aleargă de-acum ochii

Și descoperă ca doină

Orice zi a babei Dochii.”

„Să păstrezi ce ai vrea peste

Vamă din ținuturi ninse?”

„Mărțișorul numai este

Soața ce pe piept mi-l prinse.”

„Apoi ce n-ai spus de-odată

Și ne mozolești cuvinte?!

Treci, căci Țara noastră toată

E o Dragoste fierbinte!

Fiecare va cunoaște

Că o spui pe românește...

Da! Și când vei fi în Paște

Nu vorbi, ci doar trăiește!”

Victor Bragagiu